Må undersøke Salah etter hodesmellen
Det fortalte Liverpool-manager Jürgen-Klopp etter kampen ifølge Liverpool Echo. Også Liverpool FCs egen hjemmeside skriver at Salahs hodesmell må vurderes ytterligere etter at egypteren i 2. omgang måtte bæres av banen før uken som avgjør sesongen starter. Klopp fortalte at Salah imidlertid virket ok etter smellen lørdag kveld. Men det meldes at det må gjøres ytterligere undersøkelser av stjernespissen før han er klar for spill igjen og at situasjonen må avventes. – Etter hva jeg hørte fikk han hoften til keeperen i hodet. Legen måtte ta en beslutning om han skulle fortsette å være på banen. Beslutningen var at han skulle tas av banen og det aksepterte selvsagt vi, sier Klopp. På spørsmål fra engelsk presse om han vurderer Salah som usikker før returmøtet mot Barcelona i semifinalen i Champions League tirsdag, svarte Klopp: – Jeg kan ikke skrive dine overskrifter. Jeg sa det jeg måtte si. Derimot gjør han det klart at Firmino er uaktuell til tirsdagens kamp, der Liverpool skal forsøke å hente inn tremålsledelsen til det spanske storlaget. – Han blir ikke klar, sier Klopp om Firmino og han var samtidig usikker om det blir flere kamper for Liverpool-spilleren denne sesongen. Lørdag kveld tok imidertid Liverpool en svært viktig seier over Newcastle, som la press på Manchester City i tittelkampen. Det så imidlertid ille ut da Salomón Rondón banket ballen i mål til utligningen, 2 – 2, tidlig i andre omgang. Men da det så som mørkest ut, da klokken tikket mot poengtap og Manchester City-jubel, da det så ut til at 37 runder med fotball skulle gå opp i røyk, kastet Klopp innpå Xherdan Shaqiri og Divock Origi. Og selvfølgelig var det den lille sveitseren som slo frisparket, selvfølgelig var det Origi som stusset ballen via Jamal Lascelles og i mål. – Det kom til å bli en skikkelig krig, det visste vi. Men til slutt viste vi vår krigervilje, og det var det som avgjorde det, sier matchvinneren DIvock Origi til Sky Sports. Liverpools titteldrøm lever nå helt til siste runde. Den utrolige gullkampen har én siste akt i seg, alt skal avgjøres 12. mai. Men først skal Manchester City møte Leicester hjemme mandag kveld. Inntil det leder Liverpool med to poeng. – Det har vært en spesiell sesong. Vi har gjort det veldig bra, og nå skal vi avslutte sesongen med stil, sier Origi.
(Newcastle United - Liverpool 2 – 3) Liverpool melder at det må gjøres ytterligere vurderinger av Salah før han kan bli kampklar, etter hodesmellen. Samtidig blir ikke Roberto Firmino klar til semifinalen i Champions League.